钦定古今图书集成/明伦汇编/氏族典/第612卷 > 《唐书》 > 令狐峘
## 钦定古今图书集成/明伦汇编/氏族典/第612卷 > 《唐书》 > 令狐峘

按《唐书令狐德棻传》：“峘，德棻五世孙。天宝末，及进士
第。遇禄山乱，隐南山豹林谷。杨绾微时，数从之游，而
峘博学有口辨。绾为礼部侍郎，修国史，荐峘自华原
尉拜右拾遗兼史职，累迁起居舍人。德宗立，诏元陵
制度务极优厚，当竭帑藏，奉用度。”峘谏，诏从之。杨炎
执政，炎出故宰相杜鸿渐门下，其子封求弘文生以
托峘，峘谢使者曰：“得公手署，峘得以识。”炎不疑，署送
之。峘即日奏言：“宰相迫臣以私。”帝以诘炎，炎具道所
以然。帝怒，欲杀之，炎苦求解，乃贬衡州别驾，迁刺史。
李泌执政，召拜太子右庶子，复为修撰。性愎且介，人
人与为怨。贞元五年，坐守衡州冒前刺史户口为己
最。窦参素恶之，贬吉州别驾，稍迁刺史。齐映为江西
观察使，峘轻映，映以为恨，贬衢州别驾。顺宗立，以秘
书少监召，未至，卒。初，受诏撰《代宗实录》，未就，会贬，诏
听在外成书。元和中，其子太仆丞丕献之，以劳赠工
部尚书。